## Naputak o povratu plaćenog poreza na dodanu vrijednost za nabavljenu opremu za obavljanje vatrogasne djelatnosti u 2005. godini

### NN 56/2005 (2.5.2005.), Naputak o povratu plaćenog poreza na dodanu vrijednost za nabavljenu opremu za obavljanje vatrogasne djelatnosti u 2005. godini

# MINISTARSTVO FINANCIJA

**1065**

Na
temelju članka 31. stavak 3. Zakona o izvršavanju Državnog proračuna Republike
Hrvatske za 2005. godinu (»Narodne novine«, br.
171/04), Ministarstvo financija donosi

## NAPUTAK

### O POVRATU PLAĆENOG POREZA NA DODANU VRIJEDNOST ZA NABAVLJENU OPREMU ZA OBAVLJANJE VATROGASNE DJELATNOSTI U 2005. GODINI

Članak 1.

Ovim Naputkom uređuju se uvjeti i načini
ostvarivanja prava na povrat poreza na dodanu vrijednost za nabavu opreme koje
su javne vatrogasne postrojbe, dobrovoljna vatrogasna društva i vatrogasne
zajednice platile za nabavljenu opremu u 2005. godini, u skladu sa člankom 31.
Zakona o izvršavanju Državnog proračuna Republike Hrvatske za 2005. godinu
(»Narodne novine«, 171/04).

Članak 2.

Prema članku 1. ovoga Naputka opremom se, u
smislu članka 48. stavka 2. Zakona o vatrogastvu (»Narodne novine«, od broja
106/99 do broja 174/04), smatra oprema navedena u Popisu vatrogasne opreme za
povrat poreza na dodanu vrijednost iz dopisa Ministarstva unutarnjih poslova
broj: 511-01-79-530-648/1-04 od 26. srpnja 2004., koji je sastavni dio ovoga
Naputka.

Članak 3.

Ako u toku postupka povrata poreza na dodanu
vrijednost iz članka 1. ovoga Naputka nastanu dvojbe o opremi u smislu članka 31.
Zakona o izvršavanju Državnog proračuna za 2005. godinu i članka 2. ovoga
Naputka, postupit će se na sljedeći način:

– zahtjev odbiti ako nije u skladu sa člankom
31. Zakona o izvršavanju Državnog proračuna Republike Hrvatske za 2005. godinu
i Popisom vatrogasne opreme,

– stranku uputiti da pribavi mišljenje
Ministarstva unutarnjih poslova o tome je li sporna oprema vatrogasna oprema,
odnosno je li zahtjev stranke za povrat poreza na dodanu vrijednost u skladu sa
člankom 31. navedenoga Zakona o izvršavanju državnog proračuna,

– na temelju pozitivnog mišljenja Ministarstva
unutarnjih poslova postupit će se kao s opremom izrijekom navedenom u popisu
opreme.

Članak 4.

Nadležna ispostava područnog ureda Porezne
uprave kojemu je podnesen zahtjev za povrat plaćenog poreza na dodanu
vrijednost mora izvršiti uvid u registraciju i može priznati pravo na povrat
poreza na dodanu vrijednost samo po računima priloženima zahtjevu za povrat, a
prema članku 2. ovoga Naputka.

Članak 5.

Pravo na povrat poreza na dodanu vrijednost
ostvaruje se za nabavu opreme u razdoblju od 1. siječnja do 31. prosinca 2005.
godine, a zahtjev se može podnijeti najkasnije do 31. siječnja 2006. za opremu
nabavljenu do 31. prosinca 2005.

Članak 6.

Nakon što se utvrdi točnost podataka zahtjeva za
povrat poreza, nadležna ispostava područnog ureda Porezne uprave izvršit će
povrat poreza na dodanu vrijednost na teret računa broj: 1001005-1863000160
državnog proračuna, šifra 1201.

Članak 7.

Ovaj Naputak stupa na snagu danom objave u
»Narodnim novinama«, a primjenjuje se od 1. siječnja 2005.

Klasa: 410-19/04-01/253

Urbroj: 513.05-02/05-8

Zagreb, 7. travnja 2005.

Ministar financija

**Ivan Šuker**, v. r.

Naputak, NN 56/2005-1065